ROZHODNUTIE KOMISIE
z 9. júla 2009,
ktorým sa ustanovujú ekologické kritériá na udelenie environmentálnej značky Spoločenstva posteľovým matracom
[oznámené pod číslom K(2009) 4597]
(Text s významom pre EHP)
(2009/598/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1980/2000 zo 17. júla 2000 o revidovanej metóde Spoločenstva pri udeľovaní environmentálnej značky (1) a najmä na jeho článok 6 ods. 1 druhý pododsek,
po porade s Výborom Európskej únie pre environmentálne označovanie,
keďže:
(1)
Podľa nariadenia (ES) č. 1980/2000 sa environmentálna značka Spoločenstva môže udeliť výrobku, ktorého vlastnosti mu umožňujú, aby významne prispel k zlepšeniu vo vzťahu ku kľúčovým environmentálnym aspektom.
(2)
V nariadení (ES) č. 1980/2000 sa ustanovuje, že na základe konkrétnych kritérií, ktoré navrhol Výbor Európskej únie pre environmentálne označovanie, treba vypracovať kritériá na udeľovanie environmentálnej značky podľa skupín výrobkov.
(3)
V nariadení sa takisto ustanovuje, že preskúmanie kritérií pre udelenie environmentálnej značky, ako aj požiadaviek na posudzovanie a overovanie týkajúce sa kritérií sa uskutoční načas pred ukončením platnosti kritérií stanovených pre danú skupinu výrobkov.
(4)
Podľa nariadenia (ES) č. 1980/2000 sa vykonalo včasné preskúmanie ekologických kritérií, ako aj príslušných požiadaviek na posudzovanie a overovanie ustanovené rozhodnutím Komisie 2002/740/ES z 3. septembra 2002, ktorým sa stanovujú revidované ekologické kritériá na udelenie environmentálnej značky Spoločenstva posteľovým matracom (2). Tieto ekologické kritériá a súvisiace požiadavky na posudzovanie a overovanie sú platné do 31. marca 2010.
(5)
Vzhľadom na uvedené preskúmanie je vhodné upraviť vymedzenie skupiny výrobkov a zaviesť nové ekologické kritériá s cieľom zohľadniť vývoj v oblasti vedy a vývoj na trhu.
(6)
Ekologické kritériá, ako aj príslušné požiadavky na posudzovanie a overovanie by mali platiť štyri roky od dátumu prijatia tohto rozhodnutia.
(7)
Rozhodnutie 2002/740/ES by sa preto malo nahradiť.
(8)
Výrobcom, ktorých výrobkom bola udelená environmentálna značka pre posteľové matrace na základe kritérií uvedených v rozhodnutí 2002/740/ES, by sa malo povoliť prechodné obdobie, aby mali dostatok času na prispôsobenie svojich výrobkov tak, aby spĺňali revidované kritériá a požiadavky. Výrobcom by sa tiež malo povoliť podávať žiadosti v súlade s kritériami ustanovenými v rozhodnutí 2002/740/ES alebo v súlade s kritériami ustanovenými v tomto rozhodnutí do skončenia platnosti uvedeného rozhodnutia.
(9)
Opatrenia uvedené v tomto rozhodnutí sú v súlade so stanoviskom výboru zriadeného v súlade s článkom 17 nariadenia (ES) č. 1980/2000,
PRIJALA TOTO ROZHODNUTIE:
Článok 1
1. Skupina výrobkov „posteľové matrace“ obsahuje:
a)
posteľové matrace, ktoré sú vymedzené ako výrobky slúžiace ako podložky na spanie alebo oddych vo vnútorných priestoroch. Tieto výrobky pozostávajú z látkového poťahu s výplňou a môžu sa umiestniť na podpornú posteľovú konštrukciu;
b)
materiály vypĺňajúce posteľové matrace, medzi ktoré môžu patriť: latexová pena, polyuretánová pena a pružiny;
c)
drevenú podložku do postele pod posteľové matrace.
2. Do tejto skupiny výrobkov patria pružinové matrace, ktoré sú vymedzené ako čalúnená podložka do postele pozostávajúca z pružín a výplne, ako aj matrace vybavené odnímateľnými a/alebo umývateľnými poťahmi.
3. Do tejto skupiny výrobkov nepatria nafukovacie matrace a vodné matrace, ani matrace zatriedené podľa smernice Rady 93/42/EHS (3).
Článok 2
Aby sa posteľovému matracu mohla udeliť environmentálna značka Spoločenstva pre výrobky patriace do skupiny výrobkov „posteľové matrace“ podľa nariadenia (ES) č. 1980/2000, musí spĺňať kritériá stanovené v prílohe k tomuto rozhodnutiu.
Článok 3
Ekologické kritériá pre skupinu výrobkov „posteľové matrace“, ako aj príslušné požiadavky na posudzovanie a overovanie platia štyri roky od dátumu prijatia tohto rozhodnutia.
Článok 4
Na administratívne účely bude skupine výrobkov „posteľové matrace“ pridelený číselný kód „014“.
Článok 5
Rozhodnutie 2002/740/ES sa zrušuje.
Článok 6
1. Žiadosti o udelenie environmentálnej značky výrobkom patriacim do skupiny výrobkov posteľové matrace, ktoré budú predložené pred dátumom prijatia tohto rozhodnutia, sa vyhodnotia v súlade s podmienkami ustanovenými v rozhodnutí 2002/740/ES.
2. Žiadosti o udelenie environmentálnej značky výrobkom patriacim do skupiny výrobkov posteľové matrace, ktoré budú predložené po dátume prijatia tohto rozhodnutia, ale najneskôr do 31. marca 2010, sa môžu podávať buď na základe kritérií ustanovených v rozhodnutí 2002/740/ES, alebo na základe kritérií ustanovených v tomto rozhodnutí.
Tieto žiadosti sa posúdia v súlade s kritériami, na ktorých sa zakladajú.
3. Ak je environmentálna značka udelená na základe žiadosti vyhodnotenej podľa kritérií stanovených v rozhodnutí 2002/740/ES, táto environmentálna značka sa môže používať 12 mesiacov po dátume prijatia tohto rozhodnutia.
Článok 7
Toto rozhodnutie je určené členským štátom.
V Bruseli 9. júla 2009